Дуьххьарлера азербайджанийн йоза латинан абате дехьадаккхаран проекташ юкъаевлира XIX бӀешерашна юккъехь. Керла абатийн вариантех цхьаъ хӀоттийра Ахундов Мирза Фаталис, амма проектал генадаьлла гӀуллакх дӀа ца дахара. Иштта, 1857 шарахь Ахундовс язйира гӀажарийн маттахь шен Ӏаьрбийн абат хийцаран хьалхара проект, цунна чохь цуо гайтира Ӏаьрбийн йозан иэшамбацарш, кховдийра уьш нисдаран некъаш. 1863 шарахь, шен проект къовса Ӏалашонца, Ахундов вахара Истмале. Амма, Ахундовна дина сийне хьаьжна ца Ӏаш, цуьнан проект къобал ца йира Ӏилманан «Анджуман-Даниш» юкъаралло. Цунна дуьхьала Ахундовс кховдийра «исламан абат йитий, европин йозан система тӀеэца, аьрру агӀонера аьтту агӀорхьа а яздеш» олий. Керлачу проектан тӀехь болх бина, Ахундовс керла абат хӀоттайо, европин системан бух тӀехь, шена чохь 42 хьаьрк (32 мукъаза а, 10 мукъа а элп) йолуш. Керлачу проектехь Ахундовс дитира Ӏаьрбийн абатан дерриг элпаш, кхин тӀетуьйхира доцу мукъанаш.